open-index/open-wikipedia-markdown huggingface dataset:
Εμπιστοσύνη (πολιτικό κόμμα)

Η **Εμπιστοσύνη** (τουρκικά: *Güven*) ήταν Ελληνικό μουσουλμανικό πολιτικό κόμμα. Το κόμμα έδρασε κυρίως στο νομό Ροδόπης, όπου υπάρχει σημαντική μουσουλμανική μειονότητα.

Το κόμμα συμμετείχε για πρώτη φορά στις εκλογές του 1985 χωρίς να καταφέρει να εκλέξει βουλευτή. Όμως το 1989, κέρδισε μία έδρα στις εκλογές του Ιουνίου. Στις εκλογές του Νοεμβρίου 1989 και του 1990 το κόμμα διατήρησε την έδρα του στο κοινοβούλιο. Στις εκλογές του 1993 το κόμμα έχασε την μια έδρα που είχε στο κοινοβούλιο. Οι εκλογές του 1993 ήταν οι τελευταίες εκλογές στις οποίες συμμετείχε το κόμμα.

## Παραπομπές

Κατηγορία:Πρώην πολιτικά κόμματα στην Ελλάδα
Κατηγορία:Ελληνικά μειονοτικά πολιτικά κόμματα
Ανδρέας Μαθηκολώνης

Ο **Ανδρέας Μαθηκολώνης** είναι Ελληνοκύπριος δικηγόρος και πολιτικός. Διετέλεσε βουλευτής στην Εκλογική Περιφέρεια Λάρνακας εκλεγμένος με τον ΔΗΣΥ.

## Βιογραφικά στοιχεία
Ο Ανδρέας Μαθηκολώνης γεννήθηκε στη Λάρνακα στις 21 Μαρτίου 1949. Ομιλεί, πέρα από την ελληνική, την αγγλική γλώσσα. Σπούδασε νομική και εργάζεται ως δικηγόρος.

## Πολιτική διαδρομή
Εκλέχτηκε βουλευτής στις βουλευτικές εκλογές του 1981 στην Εκλογική Περιφέρεια Λάρνακας με τον ΔΗΣΥ για την Δ΄ Κοινοβουλευτική Περίοδο. Ωστόσο, τον Φεβρουάριο του 1982 απώλεσε τη βουλευτική έδρα έπειτα από απόφαση του εκλογοδικείου. Στις 2 Φεβρουαρίου 1984 ανακηρύχθηκε εκ νέου βουλευτής ως πρώτος επιλαχών, μετά την απώλεια της βουλευτικής έδρας από τον βουλευτή του ΔΗΣΥ εκλογικής περιφέρεια Λάρνακας Γεώργιου Γεωργίου έπειτα από απόφαση του Ανωτάτου Δικαστηρίου Κύπρου. Επανεξελέγη στις βουλευτικές εκλογές του 1985 για την Ε΄ Κοινοβουλευτική Περίοδο.

## Παραπομπές

## Πηγές
*

Κατηγορία:Βουλευτές εκλεγμένοι με τον Δημοκρατικό Συναγερμό
Κατηγορία:Βουλευτές Λάρνακας
Κατηγορία:Κύπριοι δικηγόροι
Κατηγορία:Βουλευτές Δ΄ Κοινοβουλευτικής Περιόδου (Κύπρος)
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Frantic (τραγούδι)

To "**Frantic**" είναι ένα τραγούδι του αμερικανικού heavy metal συγκροτήματος Metallica, το οποίο συμπεριλήφθηκε στον όγδοο δίσκο τους, *[[St. Anger]]* (2003). Την ΄ίδια χρονιά κυκλοφόρησε και ως single, το δεύτερο από τα συνολικά τέσσερα αυτού του δίσκου. Το single σημείωσε εισπρακτική επιτυχία, μπαίνοντας σε πέντε δεκάδες charts ανά τον κόσμο. Στα αμερικανικά charts, Billboard Mainstream Rock, έφτασε έως και το νούμερο 21. Για την προώθηση του κομματιού κυκλοφόρησε και video clip. Οι στίχοι του αφορούν στους εθισμούς που είχε παλιότερα το συγκρότημα, επίκεντρο που όλο το *St. Anger*, και ιδιαίτερα του τραγουδιστή Τζέιμς Χέτφιλντ.

## Παραπομπές


## Εξωτερικοί σύνδεσμοι
* Video clip στο YouTube

Κατηγορία:Τραγούδια του 2003
Κατηγορία:Singles του 2003
Κατηγορία:Τραγούδια των Metallica
Κατηγορία:Singles της Elektra Records
Γεώργιος Τζιρκώτης

Ο **Γεώργιος Τζιρκώτης** ήταν Ελληνοκύπριος επιχειρηματίας και πολιτικός. Διετέλεσε βουλευτής στην Εκλογική Περιφέρεια Λάρνακας εκλεγμένος με το Πατριωτικό Μέτωπο και τον ΔΗΣΥ.

## Βιογραφικά στοιχεία
Ο Γεώργιος Τζιρκώτης γεννήθηκε στη Λάρνακα το 1918. Ομιλούσε, πέρα από την ελληνική, την αγγλική γλώσσα. Έκανε ανώτερες εμπορικές σπουδές. Ήταν επιχειρηματίας.

Απεβίωσε στις 27 Μαΐου 1987.

## Πολιτική διαδρομή
Εξελέγη για πρώτη φορά βουλευτής στις πρώτες βουλευτικές εκλογές της Κύπρου (Βουλευτικές εκλογές 1960) στην Εκλογική Περιφέρεια Λάρνακας με το Πατριωτικό Μέτωπο για την Α΄ Κοινοβουλευτική Περίοδο. Το 1966 διαγράφηκε από το Πατριωτικό Μέτωπο και παρέμεινε ανεξάρτητος βουλευτής για το υπόλοιπο της θητείας του. Επανεξελέγη βουλευτής στις βουλευτικές εκλογές του 1985 στην Εκλογική Περιφέρεια Λάρνακας με τον ΔΗΣΥ για την Ε΄ Κοινοβουλευτική Περίοδο.

## Παραπομπές

## Πηγές
*

Κατηγορία:Βουλευτές εκλεγμένοι με τον Δημοκρατικό Συναγερμό
Κατηγορία:Βουλευτές εκλεγμένοι με το Πατριωτικό Μέτωπο
Κατηγορία:Βουλευτές Λάρνακας
Κατηγορία:Κύπριοι επιχειρηματίες
Κατηγορία:Βουλευτές Α΄ Κοινοβουλευτικής Περιόδου (Κύπρος)
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Νίκος Μακρίδης

Ο **Νίκος Μακρίδης** ήταν Ελληνοκύπριος επιχειρηματίας και πολιτικός. Διετέλεσε βουλευτής στην Εκλογική Περιφέρεια Αμμοχώστου εκλεγμένος με τον ΔΗΣΥ.

## Βιογραφικά στοιχεία
Ο Νίκος Μακρίδης γεννήθηκε στη Λεμεσός το 1914. Έζησε στο Λευκόνοικο. Ομιλούσε, πέρα από την ελληνική, την αγγλική γλώσσα. Εργάστηκε ως δημόσιος υπάλληλος και επιχειρηματίας. 

Απεβίωσε στις 28 Ιουνίου 1999. Ήταν πατέρας του Ισίδωρου Μακρίδη.

## Πολιτική διαδρομή
Ο Νίκος Μακρίδης ήταν στενός συνεργάτης του Αρχιεπισκόπου Μακαρίου Γ΄ και του Γλαύκου Κληρίδη. Αποτέλεσε ιδρυτικό μέλος του ΔΗΣΥ το 1976. Εκλέχτηκε βουλευτής στις βουλευτικές εκλογές του 1985 στην Εκλογική Περιφέρεια Αμμοχώστου με τον ΔΗΣΥ για την Ε΄ Κοινοβουλευτική Περίοδο.

## Παραπομπές

## Πηγές
*

Κατηγορία:Βουλευτές εκλεγμένοι με τον Δημοκρατικό Συναγερμό
Κατηγορία:Βουλευτές Αμμοχώστου
Κατηγορία:Κύπριοι επιχειρηματίες
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Φαύλος κύκλος της φτώχειας

[thumb|260px|Τρώγλες στην [Κουανγκτσόου, Κίνα.]]
Στα οικονομικά και στις κοινωνιολογικές επιστήμες, ο **φαύλος κύκλος της φτώχειας** είναι η θεωρία που υποστηρίζει πως κάποιο άτομο που έχει μεγαλώσει σε ένα περιβάλλον φτώχειας θα δυσκολευτεί πολύ να ανέλθει κοινωνικά, εκτός και αν δεχτεί εξωτερική βοήθεια.

Οι οικογένειες που είναι παγιδευμένες στον φαύλο κύκλο της φτώχειας έχουν περιορισμένους ή μηδαμινούς πόρους. Υπάρχουν πολλοί παράγοντες που το καθιστούν πολύ δύσκολο για τα άτομα να σπάσουν τον κύκλο, όπως η έλλειψη κεφαλαίου, εκπαίδευσης/νοοτροπίας και διασυνδέσεων. Το πιο γνωστό και προφανές παράδειγμα είναι αυτό της εκπαίδευσης. Η φτώχεια μπορεί να αποτρέψει κάποιον από το να φτάσει στο ακαδημαϊκό επίπεδο που του αξίζει, περιορίζοντας έτσι τις μελλοντικές του ευκαιρίες.

Ο φαύλος κύκλος της φτώχειας γίνεται σημαντικά χειρότερος σε κλειστά περιβάλλοντα όπως τα γκέτο, όπου μεγάλοι αριθμοί άπορων ανθρώπων είναι απομονωμένοι από εξωτερικές θετικές επιδράσεις και ανθρώπους που ενδεχομένως μπορούν να τους καθοδηγήσουν και βοηθήσουν. Αντίθετα τους μεταφέρεται η νοοτροπία που λαμβάνουν από τους γονείς, συμμαθητές, φίλους κτλ. και καταλήγουν σε μια ζωή φτώχειας ή ακόμη και τοξικομανίας και εγκλήματος.

## Δείτε επίσης
* Κοινωνική κινητικότητα
* Εγκληματικότητα ανηλίκων

## Παραπομπές


Κατηγορία:Κοινωνιολογική οικονομία
Κατηγορία:Κοινωνική ανισότητα
Κατηγορία:Κοινωνικές τάξεις
Κατηγορία:Φτώχεια
Κατάλογος κυβερνητών του Πουέρτο Ρίκο

thumb|Η σημαία του Κυβερνήτη του Πουέρτο Ρίκο.

Ο **Κυβερνήτης του Πουέρτο Ρίκο** () είναι ο αρχηγός της κυβέρνησης του Πουέρτο Ρίκο και αποτελεί την εκτελεστική αρχή της κυβέρνησης του νησιού. Είναι επίσης αρχηγός του στρατού και της Εθνοφρουράς του Πουέρτο Ρίκο.

Από το 1948 εκλέγεται από τον λαό του Πουέρτο Ρίκο. Πριν το έτος εκείνο, ο κυβερνήτης διοριζόταν από τον βασιλιά της Ισπανίας (1510-1898) και από τον Αμερικανό πρόεδρο (1898–1948).

Με βάση το Άρθρο 4 του Συντάγματος του Πουέρτο Ρίκο, έχει την εξουσία να διορίζει τους αξιωματούχους του Πουέρτο Ρίκο. Σε αντίθεση με τις αμερικάνικες πολιτείες, σε περίπτωση απουσίας του Κυβερνήτη, τον αντικαθιστά προσωρινά ο υπουργός Εξωτερικών ή ο πρώτος τη τάξει υπουργός σε περίπτωση που δεν μπορεί ο υπουργός Εξωτερικών.

Οι πρώτοι γνωστοί αρχηγοί κυβέρνησης του Πουέρτο Ρίκο ήταν οι *[[κακίκε]]*, οι αρχηγοί των φυλών από τους  ιθαγενείς, που ονομάζονταν *[[Taínos]]* και κατοικούσαν στο νησί πριν την έλευση των Ισπανών.

Πρώτος διορισμένος κυβερνήτης ήταν ο Ισπανός Χουάν Πόνθε ντε Λεόν. Πολλά χρόνια αργότερα, ο Χουάν Πονθέ ντε Λεόν ο Δεύτερος έγινε ο πρώτος κυβερνήτης γεννημένος στο Πουέρτο Ρίκο.

Το 1948 ο Λούις Μουνιός Μαρίν έγινε ο πρώτος Πορτορικανός εκλεγμένος κυβερνήτης.

## Κατάλογος κυβερνητών του Πουέρτο Ρίκο

### Κυβερνήτες υπό το Ισπανικό Στέμμα

### Κυβερνήτες επί αμερικανικής αποικιοκρατίας

#### Στρατιωτική κυβέρνηση

#### Μετά την Πράξη Φόρακερ του 1900

### Κυβερνήτες με το Σύνταγμα της Κοινοπολιτείας του Πουέρτο Ρίκο
 (6)
 (6)

**Πολιτική τοποθέτηση σε αμερικάνικα κόμματα**

 (9)
 (2)
 (1)

## Παραπομπές
Ζαχαρίας Τουλούρας

Ο **Ζαχαρίας Τουλούρας** είναι Ελληνοκύπριος δικηγόρος και πολιτικός. Διετέλεσε βουλευτής στην Εκλογική Περιφέρεια Αμμοχώστου εκλεγμένος με το ΔΗΚΟ.

## Βιογραφικά στοιχεία
Ο Ζαχαρίας Τουλούρας γεννήθηκε στο Ριζοκάρπασο το 1944. Ομιλεί, πέρα από την ελληνική, την αγγλική γλώσσα. Σπούδασε νομική και εργάζεται ως δικηγόρος.

## Πολιτική διαδρομή
Εκλέχτηκε βουλευτής στις βουλευτικές εκλογές του 1976 στην Εκλογική Περιφέρεια Αμμοχώστου με το ΔΗΚΟ για την Γ΄ Κοινοβουλευτική Περίοδο. Διεκδίκησε επανεκλογή στις βουλευτικές εκλογές του 1981 αλλά δεν εξελέγη. Ωστόσο, μετά το θάνατο του βουλευτή εκλογικής περιφέρειας Αμμοχώστου Κώστα Χατζηκακού, διεξήχθη αναπληρωματική εκλογή, με τον Ζαχαρία Τουλούρα να εκλέγεται βουλευτής για την Δ΄ Κοινοβουλευτική Περίοδο. Στηριζόταν από το ΔΗΚΟ και το ΑΚΕΛ. Επανεξελέγη στις βουλευτικές εκλογές του 1985 για την Ε΄ Κοινοβουλευτική Περίοδο.

Την περίοδο 2008-2013 ήταν πρόεδρος της Αναθεωρητικής Αρχής Προσφορών.

## Παραπομπές

## Πηγές
*

Κατηγορία:Βουλευτές εκλεγμένοι με το Δημοκρατικό Κόμμα
Κατηγορία:Βουλευτές Αμμοχώστου
Κατηγορία:Κύπριοι δικηγόροι
Κατηγορία:Βουλευτές Γ΄ Κοινοβουλευτικής Περιόδου (Κύπρος)
Κατηγορία:Βουλευτές Δ΄ Κοινοβουλευτικής Περιόδου (Κύπρος)
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Μιχάλης Πουμπουρής

Ο **Μιχάλης Πουμπουρής** ήταν Ελληνοκύπριος πολιτικός. Διετέλεσε βουλευτής στην Εκλογική Περιφέρεια Αμμοχώστου εκλεγμένος με το ΑΚΕΛ.

## Βιογραφικά στοιχεία
Ο Μιχάλης Πουμπουρής γεννήθηκε στον Μαραθόβουνο το 1919. Εργαζόταν από την ηλικία των 11 ετών ως οικοδόμος και ως εργάτης σε μεταλλεία. Το 1941 συμμετείχε στην απεργία των οικοδόμων. Την ίδια χρονιά έγινε μέλος του ΑΚΕΛ. 

Κατατάχτηκε εθελοντικά στο Κυπριακό Σύνταγμα που πολέμησε μαζί με τις συμμαχικές δυνάμεις κατά τον Β΄ Παγκόσμιο Πόλεμο, μετά το κάλεσμα του ΑΚΕΛ της 16ης Ιουνίου 1943. Πολέμησε στην Ιταλία. Όταν τελείωσε ο πόλεμος αναμίχθηκε στο κίνημα Κυπρίων στρατιωτών για την αποστράτευση τους. Για το λόγο αυτό φυλακίστηκε από τους Βρετανούς στο στρατόπεδο της Χατάτπα στην έρημο της Αιγύπτου, μαζί με εκατοντάδες Κύπριους. Απελευθερώθηκαν τον Μάιο του 1946.

Απεβίωσε στις 31 Αυγούστου 2018.

## Πολιτική διαδρομή
Όταν επέστρεψε στην Κύπρο έγινε γραμματέας του ΑΚΕΛ Μαραθόβουνου και ακολούθως γραμματέας της Περιφερειακής Επιτροπής Λευκονοίκου. Αργότερα εξελέγη μέλος της Κεντρικής Επιτροπής του ΑΚΕΛ. Το 1955 εξελέγη Επαρχιακός Γραμματέας του ΑΚΕΛ Αμμοχώστου, θέση στην οποία παρέμεινε έως το 1988. Την περίοδο 1957-1987 ήταν μέλος του Πολιτικού Γραφείου του ΑΚΕΛ.

Τον Δεκέμβριο του 1955 η βρετανική διοίκηση της Κύπρου έθεσε το ΑΚΕΛ εκτός νόμου και συνέλαβε δεκάδες ηγετικά στελέχη του, συμπεριλαμβανομένου του Μιχάλη Πουμπουρή. Φυλακίστηκαν έως το 1957. 

Εκλέχτηκε βουλευτής στις βουλευτικές εκλογές του 1981 στην Εκλογική Περιφέρεια Αμμοχώστου με το ΑΚΕΛ για την Δ΄ Κοινοβουλευτική Περίοδο. Επανεξελέγη στις βουλευτικές εκλογές του 1985. για την Ε΄ Κοινοβουλευτική Περίοδο Την περίοδο 1990-1991 ήταν κοινοβουλευτικός εκπρόσωπος του ΑΚΕΛ.

## Τιμητικές διακρίσεις
Το 2015 το αθλητικό σωματείο Νέα Σαλαμίνα Αμμοχώστου τίμησε τον Μιχάλη Πουμπουρή για την προσφορά του, ειδικότερα τα πρώτα χρόνια στην προσφυγιά μετά την τουρκική εισβολή του 1974.

## Παραπομπές

## Πηγές
*
*
*

## Βιβλιογραφία
*

## Εξωτερικοί σύνδεσμοι
*Συνέντευξη με το βετεράνο του ΚΚΚ-ΑΚΕΛ Μιχάλη Πουμπουρή
*ΕΠΙΚΗΔΕΙΟΣ ΓΓ ΑΚΕΛ ΣΤΗΝ ΚΗΔΕΙΑ ΜΙΧΑΛΗ ΠΟΥΜΠΟΥΡΗ
*Μιχάλης Πουμπουρής (1919-2018)
*Συζήτηση με τον βετεράνο του ΑΚΕΛ Μιχάλη Πουμπουρή

Κατηγορία:Βουλευτές εκλεγμένοι με το ΑΚΕΛ
Κατηγορία:Βουλευτές Αμμοχώστου
Κατηγορία:Βουλευτές Δ΄ Κοινοβουλευτικής Περιόδου (Κύπρος)
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Τμήμα Στρατιάς Κεντρικής Μακεδονίας

Το **Τμήμα Στρατιάς Κεντρικής Μακεδονίας** ήταν στρατιωτικό σώμα του Ελληνικού Στρατού. Το σώμα ιδρύθηκε στις 6 Μαρτίου 1941. Επικεφαλής του σώματος ήταν ο στρατηγός Ιωάννης Κοτούλας. Το τμήμα αποτελούταν από την 12η Μεραρχία Πεζικού και τη 20η Μεραρχία Πεζικού. Το σώμα ηττήθηκε και διαλύθηκε στα μέσα Απριλίου 1941 κατά τη διάρκεια της γερμανικής εισβολής στην Ελλάδα. 

## Ηγεσία

### Διοικητές

* Ιωάννης Κοτούλας (6 Μαρτίου – 8 Απριλίου 1941)
* Χρήστος Καράσσος (8-20 Απριλίου 1941)

### Επιτελάρχες

* Συνταγματάρχης Αντώνιος Πέππας (3-19 Μαρτίου 1941)
* Συνταγματάρχης Κωνσταντίνος Παπαδόπουλος (19 Μαρτίου – 20 Απριλίου 1941)

### Έδρα

* Κοζάνη (6 Μαρτίου 1941)
* Περδίκκας (9 Απριλίου 1941)
* Κιβωτός (14 Απριλίου 1941)
* Ιωάννια (16 Απριλίου 1941)
* Μέτσοβο (18 Απριλίου 1941)

## Παραπομπές

## Πηγές

* 

Κατηγορία:Στρατιωτικοί σχηματισμοί της Ελλάδας στον Β΄ Παγκόσμιο Πόλεμο
Κατηγορία:Γερμανική εισβολή στην Ελλάδα
Ημέρα Ανεξαρτησίας της Κύπρου

Η **Ημέρα Ανεξαρτησίας της Κύπρου** εορτάζεται την 1η Οκτωβρίου. Κανονικά η Κύπρος απέκτησε την Ανεξαρτησία της στις 16 Αυγούστου και η 1η Οκτωβρίου ορίστηκε αργότερα για να εορτάζεται η Ανεξαρτησία. Η επέτειος εορτάζεται με ειδικές εορτές στα σχολεία και μια μεγάλη στρατιωτική παρέλαση στη Λευκωσία.

## Ιστορικό
Την 1η Απριλίου 1955 Έλληνες από την Κύπρο και την Ελλάδα ξεκίνησαν επισήμως απελευθερωτικό αγώνα (οργάνωση ΕΟΚΑ) έναντι των Βρετανών με σκοπό την ένωση με την Ελλάδα. Ο αγώνας τερματίστηκε το 1959, οπότε έγιναν οι συμφωνίες Ζυρίχης-Λονδίνου. Τη νύχτα της 15ης προς την 16η Αυγούστου του 1960, στις 2 μετά τα μεσάνυχτα στη Λευκωσία, ο κυβερνήτης της Κύπρου Χιου Φουτ διάβασε στην αίθουσα του Μεταβατικού Υπουργικού Συμβουλίου (που αργότερα έγινε Μέγαρο της Βουλής των Αντιπροσώπων) την προκήρυξη της βασίλισσας της Μεγάλης Βρετανίας, με την οποία ανακοίνωσε την εγκατάλειψη της αγγλικής κυριαρχίας στην Κύπρο, στη βάση των Συμφωνιών Ζυρίχης-Λονδίνου. Στη συνέχεια οι γενικοί πρόξενοι της Ελλάδας και της Τουρκίας Γ. Χριστόπουλος και Β. Τουρέλ, ο Αρχιεπίσκοπος Κύπρου Μακάριος Γ΄ και ο αντιπρόεδρος Φαζίλ Κιουτσούκ, έπειτα από σύντομες ομιλίες τους, υπέγραψαν μαζί με τον τελευταίο Άγγλο κυβερνήτη τα κείμενα των συμφωνιών που καθόριζαν τα της ανεξαρτητοποίησης της Κύπρου. Λίγο πριν το μεσημέρι της 16ης Αυγούστου έγινε στο μέγαρο του Κυβερνείου η υποστολή της βρετανικής σημαίας και η έπαρση της κυπριακής. Πριν κλείσουν 24 ώρες από την ανακήρυξη της ανεξαρτησίας της Κύπρου, ο σερ Χιου Φουτ είχε ήδη εγκαταλείψει την Κύπρο. 

Στις 11 Ιουλίου 1963 το Υπουργικό Συμβούλιο αποφάσισε να θεσπίσει ως επίσημη Ημέρα της Ανεξαρτησίας της Κύπρου την 1η Οκτωβρίου, ώστε η επέτειος να εορτάζεται με όλες τις τιμές και στην παρουσία διεθνών διπλωματικών σωμάτων. Η 16η Αυγούστου συμπεριλαμβάνεται στην περίοδο των καλοκαιρινών διακοπών στη χώρα, περίοδος κατά την οποία οι ξένοι πρέσβεις απουσιάζουν στις χώρες τους.

 

## Παραπομπές


Κατηγορία:Ιστορία της Κύπρου
Κατηγορία:Δημόσιες αργίες στην Κύπρο
Χαμπής Μιχαηλίδης

Ο **Χαμπής Μιχαηλίδης** ήταν Ελληνοκύπριος πολιτικός. Διετέλεσε βουλευτής στην Εκλογική Περιφέρεια Αμμοχώστου εκλεγμένος με το ΑΚΕΛ.

## Βιογραφικά στοιχεία
Ο Χαμπής Μιχαηλίδης γεννήθηκε στην Ξυλοφάγου το 1921. Ήταν συνδικαλιστής. Διετέλεσε γενικός γραμματέας της Ένωσης Αγροτών Κύπρου (μετέπειτα Ένωση Κυπρίων Αγροτών) την περίοδο 1950-1987.

Απεβίωσε το 1995.

## Πολιτική διαδρομή
Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Αμμοχώστου με το ΑΚΕΛ για την Α΄ Κοινοβουλευτική Περίοδο. Επανεξελέγη στις Βουλευτικές εκλογές του 1970 για την Β΄ Κοινοβουλευτική Περίοδο, στις βουλευτικές εκλογές του 1976 για την Γ΄ Κοινοβουλευτική Περίοδο, στις βουλευτικές εκλογές του 1981 για την Δ΄ Κοινοβουλευτική Περίοδο και στις βουλευτικές εκλογές του 1985 για την Ε΄ Κοινοβουλευτική Περίοδο. Τον Μάιο του 1988 παραιτήθηκε.

## Παραπομπές

## Πηγές
*

Κατηγορία:Βουλευτές εκλεγμένοι με το ΑΚΕΛ
Κατηγορία:Βουλευτές Αμμοχώστου
Κατηγορία:Κύπριοι συνδικαλιστές
Κατηγορία:Βουλευτές Α΄ Κοινοβουλευτικής Περιόδου (Κύπρος)
Κατηγορία:Βουλευτές Β΄ Κοινοβουλευτικής Περιόδου (Κύπρος)
Κατηγορία:Βουλευτές Γ΄ Κοινοβουλευτικής Περιόδου (Κύπρος)
Κατηγορία:Βουλευτές Δ΄ Κοινοβουλευτικής Περιόδου (Κύπρος)
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Μουσείο Κλασικών Μοτοσικλετών της Κύπρου

μικρογραφία
Το **Μουσείο Κλασικών Μοτοσικλετών της Κύπρου** είναι μουσείο στη Λευκωσία. Το μουσείο είναι αφιερωμένο στην ιστορία των μοτοσυκλετών από το 1914 έως το 1983.

Η συλλογή του μουσείου ξεπερνά τις 150 μοτοσικλέτες. Στο μουσείο εκτίθονται μοτοσικλέτες των εταιρειών AJS, MV Agusta, Απαράμιλλο, Norton, BSA, Triumph, Ariel, BMW, James, Moto Guzzi, Royal Enfield και άλλες.

Ο Ανδρέας Νικολάου πρωτοστάτησε στην δημιουργία του μουσείου.

Μια εκ των μοτοσικλετών που εκτίθονται στο μουσείο ανήκε στον Στυλιανό Λένα.

Μια άλλη μοτοσικλέτα που εκτίθεται στο μουσείο ανήκε στον Ζέκι Ισά, τον πρώτο παγκύπριο πρωταθλητή μοτοσικλέτας.

Τρεις μοτοσικλέτες ανήκαν στην αστυνομική συνοδεία του Αρχιεπισκόπου Μακαρίου.

## Παραπομπές

Κατηγορία:Μουσεία στη Λευκωσία
Κυριάκος Τσιέττης

Ο **Κυριάκος Τσιέττης** ήταν Ελληνοκύπριος πολιτικός. Διετέλεσε βουλευτής στην Εκλογική Περιφέρεια Αμμοχώστου εκλεγμένος με το ΑΚΕΛ.

## Βιογραφικά στοιχεία
Ο Κυριάκος Τσιέττης γεννήθηκε στο Τρίκωμο το 1926. Ομιλούσε, πέρα από την ελληνική, την αγγλική γλώσσα. Ήταν συνδικαλιστής. 

Αρχικά έγινε μέλος τη Ένωσης Αγροτών Κύπρου (μετέπειτα Ένωση Κυπρίων Αγροτών) και του ΑΚΕΛ Αμμοχώστου. Τον Δεκέμβριο του 1955 το ΑΚΕΛ τίθεται εκτός νόμου από τη βρετανική διοίκηση της Κύπρου. Δεκάδες μέλη του, μεταξύ των οποίων και ο Κυριάκος Τσιέττης, συλλαμβάνονται και φυλακίζονται έως το 1957.

Απεβίωσε στις 27 Νοεμβρίου 2019.

## Πολιτική διαδρομή
Συμμετείχε στις βουλευτικές εκλογές του 1985 στην εκλογική περιφέρεια Αμμοχώστου με το ΑΚΕΛ αλλά δεν εξελέγη. Ωστόσο, μετά την παραίτηση του βουλευτή του ΑΚΕΛ εκλογικής περιφέρειας Αμμοχώστου, Χαμπή Μιχαηλίδη, ο Κυριάκος Τσιέττης ανέλαβε καθήκοντα βουλευτή στις 18 Μαΐου 1988 ως ο επόμενος επιλαχών για την Ε΄ Κοινοβουλευτική Περίοδο.

## Παραπομπές

## Πηγές
*

Κατηγορία:Βουλευτές εκλεγμένοι με το ΑΚΕΛ
Κατηγορία:Βουλευτές Αμμοχώστου
Κατηγορία:Κύπριοι συνδικαλιστές
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Μπερκιαρούκ

Ο **Μπαρκιγιαρούκ** (1081 - 2 Δεκεμβρίου 1105) ήταν Σουλτάνος των Μεγάλων Σελτζούκων (1092 - 1105), το όνομα του μεταφράζεται στα Τούρκικα σαν *"ακυμάτιστο φως"*. Ο Μπαρκιγιαρούκ ήταν μεγαλύτερος γιος του Μαλίκ Σαχ Α΄ και της Σελτζούκας πρώτης συζύγου του, μικρότεροι αδελφοί του ήταν οι Μαχμούτ Α΄, Μουχάμαντ Α΄ των Μεγάλων Σελτζούκων και Αχμάντ Σαντζάρ.

## Συγκρούσεις διαδοχής

Τα πρώτα χρόνια της ζωής του δημιουργήθηκαν πολλά προβλήματα στη διαδοχή του θρόνου του Σελτζούκικου Σουλτανάτου με τον πρόωρο θάνατο των δύο αδελφών του Δαυίδ (1082) και Αχμάντ (1088), η μητέρα τους ήταν η Σουλτάνα Τουρκάν Χατούν από το Χανάτο των Καραχανιδών. Ο πατέρας του είχε άλλον έναν γιο με την Τουρκάν Χατούν τον Μαχμούτ που προοριζόταν για διάδοχος, ο μεγάλος βεζίρης Νιζάμ αλ-Μουλκ και το μεγαλύτερο μέρος του στρατού των Σελτζούκων προτιμούσαν τον Μπαρκιγιαρούκ. Η Τουρκάν Χατούν συμμάχησε με έναν άλλον Πέρση τον Τατζ αλ-Μουρκ, οργάνωσαν τη δολοφονία του Νιζάμ αλ-Μουλκ (1092) με αποτέλεσμα ο Μπαρκιγιαρούκ να χάσει τον βασικότερο οπαδό του. Ο πατέρας τους πέθανε σε λίγο και η Τουρκάν Χατούν βρήκε την ευκαιρία να ανεβάσει Σουλτάνο τον 4χρονο γιο της Μαχμούτ Α΄, ο Μπαρκιγιαρούκ ανακηρύχτηκε ξεχωριστά σουλτάνος από τους οπαδούς του δολοφονημένου βεζίρη. 

## Σουλτάνος

Ο Μαχμούτ Α΄ δεν ήταν ο μοναδικός διεκδικητής του θρόνου των Σελτζούκων, εμφανίστηκαν και άλλοι όπως ο αδελφός του Μουχάμαντ Α΄ Ταπάρ και ο θείος του Τουτούς. Ο Τατζ αλ-Μουρκ που τοποθετήθηκε από τη Τουρκάν Χατούν δολοφονήθηκε από τους οπαδούς του Νιζάμ αλ-Μουλκ, ακολούθησε η δολοφονία του Μαχμούτ Α΄ και της μητέρας του (1094). Την επόμενη χρονιά (1095) ο Μπαρκιγιαρούκ νίκησε και θανάτωσε τον άλλο διεκδικητή, τον θείο του Τουτούς. Ο Μπαρκιγιαρούκ πέθανε πρόωρα σε ηλικία 26 ετών στο Λορεστάν (1105), τον διαδέχτηκε ο γιος του Μαλίκ Σαχ Β΄ σε βρεφική ηλικία.
Την εποχή που ήταν σουλτάνος ο Μπαρκιγιαρούκ κυβέρνησαν πέντε διαφορετικοί βεζίρηδες οι τρεις από τους οποίους ήταν γιοι του Νιζάμ αλ-Μουλκ. Προσπάθησε να βελτιώσει την οικονομική κατάσταση του Σουλτανάτου περιορίζοντας τις κρατικές σπατάλες.   

## Παραπομπές
 		


## Πηγές
*Bosworth, C. E. (1968). "The Political and Dynastic History of the Iranian World (A.D. 1000–1217)". In Frye, R. N. (ed.). The Cambridge History of Iran, Volume 5: The Saljuq and Mongol periods. Cambridge: Cambridge University Press. 
*Bosworth, C.E. (2001). Notes on Some Turkish Names in Abu 'l-Faḍl Bayhaqī's Tārīkh-i Masʿūdī. Oriens. Τόμος. 36
*Lewis, Bernard (2003). The Assassins: A Radical Sect in Islam. Basic Books Inc.
*Van Donzel, E. J. (1994). Islamic Desk Reference. E.J.Brill.

Κατηγορία:Σελτζούκοι Σουλτάνοι
Άγγελος (όνομα)

Το όνομα **Άγγελος** προέρχεται από τον άγγελο και από το ρήμα αγγέλω, που σημαίνει: φέρνω είδηση, προμηνύω. Υποκοριστικά του ονόματος είναι: Αγγελής, Αγγελούκος. Γιορτάζει 8 Νοεμβρίου.

## Ετυμολογία
Στην αρχαία Ελλάδα η έννοια άγγελος χαρακτήριζε κάποιον ο οποίος μετέδιδε ειδήσεις, πληροφορίες ή αγγελίες. Ο Όμηρος στα έργα του ήδη εμφανίζει τη λέξη με αυτή την έννοια, ενώ και οι Ηρόδοτος και Ξενοφών την χρησιμοποιεί για να περιγράψει ειδικούς απεσταλμένους μεταφοράς μηνυμάτων ή πληροφοριών. Επίσης οι άγγελοι χρησιμοποιούνται και σε άλλα καθήκοντα, όπως σύναψη συνθηκών ή είσπραξη χρημάτων. Ως θεϊκή ή υπερβατική παρουσία η έννοια άγγελος εμφανίζεται για πρώτη φορά στο πρόσωπο του Ερμή, ο οποίος προσφωνείται ως άγγελος της Περσεφόνης από τον Όμηρο. Επίσης κατά τον Πλάτωνα ο Κάτω Κόσμος έχει τους αγγέλους του, οι οποίοι καλούνται «*άγγελοι καταχθόνιοι*».

Στα Εβραϊκά η αντίστοιχη λέξη מלאך *mal'akh* χρησιμοποιείται για να δηλώσει είτε θείο είτε ανθρώπινο αγγελιαφόρο. Η λατινική εκδοχή, εντούτοις, διακρίνει τον θείο ή πνευματικό αγγελιαφόρο από τον άνθρωπο με τις έννοιες *angelus* (δάνειο από την Ελληνική γλώσσα) και *legatus* «*απεσταλμένος*».

## Παραπομπές


Αγγελος
Παλαιά Φλωριάδα Αιτωλοακαρνανίας

Η **Παλαιά Φλωριάδα** είναι ορεινό χωριό στην Περιφερειακή Ενότητα Αιτωλοακαρνανίας σε υψόμετρο 494 μέτρα.

## Γεωγραφικά - ιστορικά στοιχεία
Η Παλαιά Φλωριάδα βρίσκεται στα βόρεια όρια με την Περιφερειακή Ενότητα Άρτας, σε απόσταση 51 χλμ. Β.-ΒΑ. από την Αμφιλοχία και 29 χλμ. Α.-ΝΑ. από την Άρτα. Είναι κτισμένη στις βόρειες πλαγιές του Μακρυνόρους σε περιοχή με πυκνή βλάστηση και πολλά νερά. Σύμφωνα με την τοπική παράδοση το χωριό δημιουργήθηκε από ντόπιους κατοίκους και νομάδες Ηπειρώτες που ασχολούνταν με την κτηνοτροφία. Ονομαζόταν αρχικά *Μαυροχώρι* και μετά *Φλωριάδα*. Με το όνομα αυτό αναφέρεται επίσημα το 1845 στο ΦΕΚ 32Α - 08/12/1845 να προσαρτάται στον τότε δήμο Θυάμου. Το 1912 συστάθηκε κοινότητα Φλωριάδας με έδρα τον οικισμό. Το 1978 μετονομάστηκε σε *Αγία Τριάδα* με το όνομα να προέρχεται από τον ομώνυμο ενοριακό ναό του χωριού. Το 1982 με το ΦΕΚ 6Α - 15/01/1982 μετονομάζεται σε Παλαιά Φλωριάδα.  Σύμφωνα με το σχέδιο Καλλικράτης μαζί με τη Φλωριάδα, το Ελαιόφυτο, το Καθαροβούνι, την Καστριώτισσα, την Χρυσοπηγή, το Παλαιόκαστρο και τη Χρυσορράχη αποτελούν την Τοπική Κοινότητα Φλωριάδας που ανήκει στη Δημοτική Ενότητα Μενιδίου του Δήμου Αμφιλοχίας και σύμφωνα με την απογραφή του 2011 έχει πληθυσμό 70 κατοίκους.

## Παραπομπές


Κατηγορία:Χωριά της περιφερειακής ενότητας Αιτωλοακαρνανίας
Κατηγορία:Δήμος Αμφιλοχίας
Αιτωλός ο Αιτωλός

Ο **Αιτωλός ο Αιτωλός** ήταν, στην ελληνική μυθολογία, γιος του Ενδυμίωνα, τρισέγγονος του Δευκαλίωνα και μίας Ναϊάδας νύμφης ή Ιφιάνασσας.  

## Οικογένεια
Σύμφωνα με τον Παυσανία, η μητέρα του Αιτωλού ονομάστηκε Αστερόδεια, Χρώμια ή Υπερίππη. Ήταν παντρεμένος με την Προνόη, με την οποία απέκτησε δύο γιους, τους Πλευρώνα και Καλυδώνα. Οι αδελφοί του ήταν οι Παίωνας, Επειός και άλλοι.   Σε μία αναφορά, ο Αιτωλός ήταν ο γιος της Πρωτογένειας από το Δία και ο αδελφός του Αέθλιου, του Όπου  και, πιθανώς, του Δώρου. Ένας άλλος μύθος περιγράφει επίσης τον Αιτωλό ως γιο του Αμφικτύονα και πατέρα του Φύσκου, πατέρα του Λοκρού. 

## Μυθολογία
Ο πατέρας του Αιτωλού υποχρέωσε αυτόν και τους δύο αδερφούς του, τον Παίωνα και τον Επειό, να αποφασίσουν με διαγωνισμό στην Ολυμπία ποιος από αυτούς θα έπρεπε να τον διαδεχτεί στο βασίλειο της Ηλείας. Ο Επειός κατέκτησε τη νίκη και κατέλαβε το θρόνο μετά τον πατέρα του και μετά το θάνατο του τον ο Αιτωλός. Κατά τη διάρκεια των αγώνων για τη κηδεία του που διεξάγονται προς τιμήν του Αζάνα, έτρεξε με το άρμα του πάνω από τον Άπις, το γιο του Ιάσονα ή του Σαλμωνέα, και τον σκότωσε, οπότε εκδιώχθηκε από τους γιους του Άπι. Στη συνέχεια, η βασιλεία πέρασε στον Ηλείο, γιο της αδερφής του Ευρυκύδα.  Αφού έφυγε από την Πελοπόννησο, πήγε στη χώρα του Κουρήτων, μεταξύ του Αχελώου και του Κορινθιακού κόλπου, όπου σκότωσε τους Δώρο, Λαόδοκο και Πολυποίτη, τους γιους του Απόλλωνα και της Φθίας και έδωσε στη χώρα το όνομα Αιτωλία. Αυτή η ιστορία είναι μόνο μια μυθική αναφορά στον αποικισμό της Αιτωλίας. 

## Παραπομπές

Κατηγορία:Πρόσωπα της ελληνικής μυθολογίας
Κατηγορία:Μυθικοί βασιλείς της Ήλιδας
Επίθεση στο Ελ Πάσο (2019)

μικρογραφία|Το πολυκατάστημα Walmart, στο οποίο έγινε η μαζική ένοπλη επίθεση εγχώριας τρομοκρατίας το 2019 στο Ελ Πάσο, της πολιτείας του Τέξας.
Το πρωί της 3ης Αυγούστου 2019 ένας άντρας άνοιξε πυρ μέσα σε πολυκατάστημα στο Ελ Πάσο, στο Τέξας, με αποτέλεσμα να χάσουν τη ζωή τους είκοσι δύο άνθρωποι και να τραυματιστούν άλλοι είκοσι τέσσερις.

Ο δράστης, ο 21χρονος Πάτρικ Κρούσιους, συνελήφθη από την αστυνομία. Σύμφωνα με την αστυνομία η επίθεση είχε ρατσιστικό χαρακτήρα καθώς ο δράστης πριν την επίθεση δημοσίευσε στο διαδίκτυο ένα μανιφέστο με αναφορές σε θεωρίες συνωμοσίας για γενοκτονία της λευκής φυλής και στην ανάμιξη των φυλών ενώ φέρεται να εμπνεύστηκε την επίθεση από την επίθεση στο Κράιστσερτς, στη Νέα Ζηλανδία, στις 15 Μαρτίου 2019, κατά την οποία 49 άνθρωποι έχασαν τη ζωή τους.

## Παραπομπές


Κατηγορία:Τρομοκρατικά γεγονότα στις Ηνωμένες Πολιτείες
Χρώμια

Στην ελληνική μυθολογία, η **Χρώμια** είναι η κόρη του Ίτωνου, γιου του Αμφικτύονα, ο ίδιος γιος του Δευκαλίονα. Ήταν, επίσης, σε ορισμένες παραδόσεις, η μητέρα του Αιτωλού, του Παίωνα, του Επειού και της Ευρυκύδας από τον Ενδυμίωνα.  

## Παραπομπές


Κατηγορία:Γυναίκες στην Ελληνική μυθολογία
Πρωτάθλημα Εθνών Αφρικής

Το **Πρωτάθλημα Εθνών Αφρικής** (*[[αγγλικά]]*: *CAF African Nations Championship*, **) είναι μία ποδοσφαιρική διοργάνωση που ανακοινώθηκε για πρώτη φορά στις 11 Σεπτεμβρίου 2007. Διοικείται από την Αφρικανική Συνομοσπονδία Ποδοσφαίρου (CAF) και παίζεται μεταξύ των καλύτερων εθνικών ομάδων της Αφρικής, αποκλειστικά με παίκτες που δραστηριοποιούνται στα εθνικά πρωταθλήματα και έχουν το δικαίωμα να παίξουν στη επερχόμενη σεζόν. Οι εκπατρισμένοι παίκτες, ανεξάρτητα από το πού αγωνίζονται, ακόμη και στην Αφρική, δεν είναι επιλέξιμοι για να λάβουν μέρος στη διοργάνωση.

Η πρώτη διοργάνωση πραγματοποιήθηκε το 2009. Φιλοξενήθηκε από την Ακτή Ελεφαντοστού και την κέρδισε η Λαϊκή Δημοκρατία του Κονγκό. Η διοργάνωση επεκτάθηκε σε 16 ομάδες για το δεύτερο τουρνουά, που πραγματοποιήθηκε στο Σουδάν το 2011. Το τουρνουά κέρδισε η Τυνησία, στον απόηχο της τυνησιακής Επανάστασης.

Η διοργάνωση γίνεται τώρα κάθε άρτια χρονιά και εναλλάσσεται με το Κύπελλο Εθνών Αφρικής.

## Ιστορία
Η δημιουργία του Πρωταθλήματος Εθνών Αφρικής ήταν μία ανταπόκριση στην επιθυμία αναβίωσης ή ενίσχυσης των εθνικών διοργανώσεων που αποδυναμώνονται τακτικά από μαζική έξοδο κορυφαίων παικτών που εγκαταλείπουν τις πατρίδες τους για να παίζουν σε ξένες ομάδες, οι οποίες θα πληρώσουν περισσότερα και θα αποκτήσουν μεγαλύτερη κάλυψη από τα μέσα ενημέρωσης. Ξεκινώντας από την έκδοση του 2014 και ύστερα, όλοι οι αγώνες αναγνωρίζονται από την FIFA ως επίσημοι αγώνες της πρώτης ομάδας.

### Χορηγία
Τον Ιούλιο του 2016, η Total εξασφάλισε ένα οκταετές πακέτο χορηγίας από την Αφρικανική Συνομοσπονδία Ποδοσφαίρου (CAF) για την υποστήριξη 10 βασικών διοργανώσεων. Λόγω αυτής της χορηγίας, το Πρωτάθλημα Εθνών Αφρικής ονομάζεται «Total Πρωτάθλημα Εθνών Αφρικής».

## Πρόκριση
Οι οκτώ θέσεις συμμετοχής, για την πρώτη έκδοση του 2009, διατέθηκαν με τον ακόλουθο τρόπο:

* Μία για τη Βόρεια Ζώνη, Δυτική Ζώνη Α, Δυτική Ζώνη Β, Κεντρική Ζώνη και Κεντρική-Ανατολική Ζώνη 
* Δύο για τη Νότια Ζώνη 
* Μία για τη χώρα φιλοξενίας του τουρνουά

Από τη δεύτερη έκδοση, το 2011, 16 ομάδες μπορούν να λάβουν μέρος στο τουρνουά, που κατανέμονται με αυτόν τον τρόπο (συμπεριλαμβανομένης της χώρας φιλοξενίας):

* 2 για κάθε μία από τη Βόρεια Ζώνη και τη Δυτική Ζώνη Α 
* 3 για κάθε μία από Δυτική Ζώνη Β, Κεντρική Ζώνη, Κεντρική-Ανατολική Ζώνη και Νότια Ζώνη

## Μορφή διοργάνωσης
Η φάση ομίλων του Πρωταθλήματος Εθνών Αφρικής περιλαμβάνει ομίλους τεσσάρων ομάδων που κληρώνονται τυχαία. Οι δύο πρώτες ομάδες από κάθε όμιλο προκρίνονται στη φάση νοκ άουτ.

Στις 8 Μαρτίου 2009, η Λαϊκή Δημοκρατία του Κονγκό νίκησε τη Γκάνα με 2-0 για να γίνει η πρώτη νικήτρια της διοργάνωσης.

## Αποτελέσματα

### Συνοπτικά

### Πρωταθλήτριες ανά περιοχή

## Δείτε επίσης

* Κατάλογος ποδοσφαιρικών διοργανώσεων 
* Κύπελλο Εθνών Αφρικής

## Παραπομπές


## Εξωτερικοί σύνδεσμοι

* Επίσημος ιστότοπος
* Επεξήγηση μορφής (γαλλικά) 


Κατηγορία:Διοργανώσεις CAF (εθνικές ομάδες)
Γεώργιος Μπαλακάκης

Ο **Γεώργιος Μπαλακάκης** ήταν Έλληνας ξιφομάχος. Αγωνίστηκε στους Θερινούς Ολυμπιακούς Αγώνες του 1896 και του 1906. 

Ο Μπαλακάκης συμμετείχε στο αγώνισμα της ερασιτεχνικής ξιφασκίας. Κατετάγη τέταρτος μεταξύ τεσσάρων αθλητών στον προκαταρκτικό όμιλο, αφού έχασε όλους τους αγώνες του από τους Εζέν Ανρί Γκραβελότ, Κωνσταντίνο Μηλιώτη Κομνηνό και Αθανάσιο Βούρο. Αυτό τον έβαλε σε ισοβαθμία για την έβδομο θέση συνολικά με τον Ιωάννη Πούλο, που ήταν τέταρτος στον άλλο προκαταρκτικό όμιλο. 

## Παραπομπές


Κατηγορία:Ξιφομάχοι στους Θερινούς Ολυμπιακούς Αγώνες 1896
Κατηγορία:Έλληνες αθλητές της ξιφασκίας
Γεώργιος Πετρόπουλος (αθλητής)

Ο **Γεώργιος Πετρόπουλος** (γεννήθηκε στις 23 Μαΐου 1872, ημερομηνία θανάτου άγνωστη) ήταν Έλληνας ξιφομάχος και σκοπευτής. Αγωνίστηκε στους Ολυμπιακούς Αγώνες 1906 και 1912.

## Παραπομπές


Κατηγορία:Έλληνες αθλητές της ξιφασκίας
The Unnamed Feeling

Το "**The Unnamed Feeling**" είναι ένα τραγούδι του αμερικανικού heavy metal συγκροτήματος Metallica, το οποίο συμπεριλήφθηκε στον όγδοο δίσκο τους, *[[St. Anger]]* (2003). Την επόμενη χρονιά κυκλοφόρησε και ως single, το τρίτο από τα συνολικά τέσσερα από τον παραπάνω δίσκο. Το single κατάφερε να φτάσει στο νούμερο 1 των ισπανικών charts, στο νούμερο 2 των φινλανδικών και στο νούμερο 3 των δανικών. Στα αμερικανικά Mainstream Rock του *[[Billboard]]*, έφτασε έως και το νούμερο 28. Για την προώθηση του κομματιού κυκλοφόρησε και video clip. 

## Παραπομπές


## Εξωτερικοί σύνδεσμοι
* Video clip στο YouTube

Κατηγορία:Τραγούδια του 2003
Κατηγορία:Singles του 2004
Κατηγορία:Τραγούδια των Metallica
Κατηγορία:Singles της Elektra Records
Αθανάσιος Νανόπουλος

Ο **Αθανάσιος Νανόπουλος** (ημερομηνία γέννησης και θανάτου άγνωστη) ήταν Έλληνας ξιφομάχος. Αγωνίστηκε σε πέντε αγώνες στους Ολυμπιακούς Αγώνες του 1948.

## Παραπομπές

Κατηγορία:Έλληνες αθλητές της ξιφασκίας
Κατηγορία:Αθλητές στους Θερινούς Ολυμπιακούς Αγώνες 1948
Σωτήριος Νοτάρης

Ο **Σωτήριος Νοτάρης** (1879 &#x2013; 1924) ήταν Έλληνας ξιφομάχος. Αγωνίστηκε σε τρεις αγώνες ξιφομαχίας στους Ολυμπιακούς Αγώνες 1912 της Στοκχόλμης.

## Παραπομπές


Κατηγορία:Έλληνες αθλητές της ξιφασκίας
Some Kind of Monster (τραγούδι)

Το "**Some Kind of Monster**" είναι ένα τραγούδι του αμερικανικού heavy metal συγκροτήματος Metallica, το οποίο συμπεριλήφθηκε στον όγδοο δίσκο τους, *[[St. Anger]]* (2003). Την επόμενη χρονιά κυκλοφόρησε και ως single, το τελευταίο από αυτόν τον δίσκο, από τα συνολικά τέσσερα. Το single  δεν είχε την εισπρακτική επιτυχία των προηγούμενων του δίσκου, ωστόσο έφτασε έως και το νούμερο 37 των αμερικανικών *[[Billboard]]* 200. Για την προώθηση του κομματιού κυκλοφόρησε και ως video clip. Το 2005, υπήρξε υποψήφιο για βραβείο Grammy, στην κατηγορία  Best Hard Rock Performance. Το 2004, είχε κυκλοφορήσει και ντοκιμαντέρ, των Metallica, με το ίδιο όνομα, με το κομμάτι να ακούγεται εκεί σε αρκετές περιπτώσεις. 

## Παραπομπές


## Εξωτερικοί σύνδεσμοι
* Video clip στο YouTube

Κατηγορία:Τραγούδια του 2003
Κατηγορία:Singles του 2004
Κατηγορία:Τραγούδια των Metallica
Κατηγορία:Singles της Elektra Records
Broken, Beat & Scarred

Το "**Broken, Beat & Scarred**" είναι ένα τραγούδι του αμερικανικού heavy metal συγκροτήματος Metallica, το οποίο συμπεριλήφθηκε στον ένατο δίσκο τους, ονόματι *[[Death Magnetic]]*, του 2008. Την επόμενη χρονιά, κυκλοφόρησε και ως single, το τρίτο και τελευταίο από τον παραπάνω δίσκο. Το single σημείωσε και κάποια εισπρακτική επιτυχία, φτάνοντας στο νούμερο 4 των φινλανδικών charts και στο νούμερο 15 των αμερικανικών Mainstream Rock, του *[[Billboard]]*, μεταξύ άλλων. Για το κομμάτι, επίσης, υπήρξε λογομαχία μεταξύ Χέτφιλντ και Ούλριχ, με τον πρώτο να θεωρεί μεγάλο τον τίτλο. Για την προώθηση του τραγουδιού κυκλοφόρησε και video clip.

## Παραπομπές


## Εξωτερικοί σύνδεσμοι
* Video clip στο YouTube

Κατηγορία:Τραγούδια του 2008
Κατηγορία:Τραγούδια των Metallica
The View (τραγούδι)

Το "**The View**" είναι ένα τραγούδι του Αμερικανού τραγουδιστή Λου Ριντ και των αμερικανικών heavy metalers Metallica, το οποίο συμπεριλήφθηκε στο collaboration δίσκο τους *[[Lulu]]*, του 2011. Την ίδια χρονιά κυκλοφόρησε και ως single, το μοναδικό από αυτόν τον δίσκο. Για την προώθηση του τραγουδιού γυρίστηκε και κυκλοφόρησε και video clip, το οποίο σκηνοθετήθηκε από τον Ντάρεν Αρονόφσκι. Αυτό ήταν και το τελευταίο single του Λου Ριντ, ο οποίος απεβίωσε το 2013.

## Παραπομπές


## Εξωτερικοί σύνδεσμοι
* Video clip στο YouTube

Κατηγορία:Τραγούδια του 2011
Κατηγορία:Singles του 2011
Κατηγορία:Τραγούδια του Λου Ριντ
Κατηγορία:Τραγούδια των Metallica
Κατηγορία:Singles της Warner Bros. Records
Φλωριάδα Αιτωλοακαρνανίας

Η **Φλωριάδα** είναι ορεινό χωριό στην Αιτωλοακαρνανία σε υψόμετρο 540 μέτρα.

## Γεωγραφικά στοιχεία - αξιοθέατα
Η Φλωριάδα βρίσκεται στα βόρεια όρια με την Περιφερειακή Ενότητα Άρτας, σε απόσταση 46,5 χλμ. Β. από την Αμφιλοχία και 25 χλμ. ΝΑ. από την Άρτα. Είναι κτισμένη στις βόρειες πλαγιές του Μακρυνόρους και δίπλα από το χωριό περνάει η επαρχιακή οδός Κομποτίου - Πατιοπούλου. Το πιο σημαντικό θρησκευτικό αξιοθέατο της περιοχής είναι στα νότια του χωριού ανάμεσα με το Ελαιόφυτο, η  Ιερά Μονή Δρυμοναρίου που είναι  αφιερωμένη στην Κοίμηση της Θεοτόκου και από το 1986 έχει χαρακτηριστεί ως ιστορικό διατηρητέο μνημείο. Το καθολικό της μονής είναι *"στενόμακρη βασιλική χτισμένη σε διαφορετικά χρονικά διαστήματα (με παλαιότερη χρονολογία 1639), με ξυλόγλυπτο τέμπλο, οροφή με ρομβόσχημο φάτνωμα, είναι δε κατάγραφη με τοιχογραφίες του 18ου αιώνα"*.  Ιστορικό διατηρητέο μνημείο είναι και η  "Κούλια Φλωριάδας", διώροφος πύργος κυλινδρικής διατομής ο οποίος αποτελεί *"χαρακτηριστικό κτίσμα φρουριακής τεχνικής, από τα ελάχιστα που σώζονται σήμερα, σε καλή κατάσταση στην Eλλάδα"*

## Ονομασία - διοικητικά στοιχεία
Η παλιά ονομασία του χωριού είναι *Λιάσκοβο* και έτσι αναφέρεται επίσημα το 1971 να απογράφεται στην τότε κοινότητα Φλωριάδας. Το 1974 με το ΦΕΚ 229Α - 24/08/1974 ορίζεται έδρα της κοινότητας Φλωριάδας και το 1978 με το ΦΕΚ 18Α - 16/02/1978 μετονομάστηκε σε Φλωριάδα. Σύμφωνα με το σχέδιο Καλλικράτης μαζί με την Παλαιά Φλωριάδα, το Ελαιόφυτο, το Καθαροβούνι, την Καστριώτισσα, την Χρυσοπηγή, το Παλαιόκαστρο και τη Χρυσορράχη αποτελούν την Τοπική Κοινότητα Φλωριάδας που ανήκει στη Δημοτική Ενότητα Μενιδίου του Δήμου Αμφιλοχίας και σύμφωνα με την απογραφή του 2011 ως κοινότητα έχει πληθυσμό 699  κατοίκους, ενώ ως οικισμός 127.

## Εξωτερικοί σύνδεσμοι
* 
*Φλωριάδα Βάλτου από τον ιστότοπο http://www.valtosprovince.com

## Παραπομπές


Κατηγορία:Χωριά της περιφερειακής ενότητας Αιτωλοακαρνανίας
Κατηγορία:Δήμος Αμφιλοχίας
Ιάκωβος Κατσουνωτός

Ο **Ιάκωβος Κατσουνωτός** ήταν Ελληνοκύπριος πολιτικός. Διετέλεσε βουλευτής στην Εκλογική Περιφέρεια Λεμεσού εκλεγμένος με την ΕΔΕΚ την περίοδο 1981-1991.

## Βιογραφικά στοιχεία
Ο Ιάκωβος Κατσουνωτός γεννήθηκε στον Ύψωνα το 1926. Ομιλούσε, πέρα από την ελληνική, την αγγλική γλώσσα. Διετέλεσε μέλος της ΣΕΚ, γενικός γραμματέας της ΔΕΟΚ (1980-1982) και επαγγελματικό στέλεχος της ΕΔΕΚ.

Απεβίωσε στις 3 Ιανουαρίου 2001.

## Πολιτική διαδρομή
Ο Ιάκωβος Κατσουνωτός ήταν ιδρυτικό στέλεχος της ΕΔΕΚ. Διετέλεσε μέλος της Κεντρικής Επιτροπής του κόμματος, Επαρχιακός Γραμματέας της ΕΔΕΚ Λεμεσού και μέλος του Πολιτικού Γραφείου του κόμματος.

Εκλέχτηκε βουλευτής στις βουλευτικές εκλογές του 1981 στην Εκλογική Περιφέρεια Λεμεσού με την ΕΔΕΚ για την Δ΄ Κοινοβουλευτική Περίοδο. Επανεξελέγη στις βουλευτικές εκλογές του 1985 για την Ε΄ Κοινοβουλευτική Περίοδο.

## Παραπομπές

## Πηγές
*

Κατηγορία:Βουλευτές εκλεγμένοι με το Κίνημα Σοσιαλδημοκρατών-ΕΔΕΚ
Κατηγορία:Βουλευτές Λεμεσού
Κατηγορία:Κύπριοι συνδικαλιστές
Κατηγορία:Βουλευτές Δ΄ Κοινοβουλευτικής Περιόδου (Κύπρος)
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Κώστας Ερωτοκρίτου

Ο **Κώστας Ερωτοκρίτου** είναι Ελληνοκύπριος δικηγόρος και πολιτικός. Διετέλεσε βουλευτής στην Εκλογική Περιφέρεια Λεμεσού εκλεγμένος με τον ΔΗΣΥ την περίοδο 1985-1991.

## Βιογραφικά στοιχεία
Ο Κώστας Ερωτοκρίτου γεννήθηκε στον Πάνω Αμίαντο το 1936. Ομιλεί, πέρα από την ελληνική, την αγγλική γλώσσα. Ακολούθησε σπουδές στην παιδαγωγική και στα νομικά. Εργάστηκε ως εκπαιδευτικός και ως δικηγόρος.

## Πολιτική διαδρομή
Εκλέχτηκε βουλευτής στις βουλευτικές εκλογές του 1985 στην Εκλογική Περιφέρεια Λεμεσού με τον ΔΗΣΥ για την Ε΄ Κοινοβουλευτική Περίοδο.

Την περίοδο 1993-2000 διετέλεσε πρόεδρος της Αρχής Λιμένων Κύπρου.

## Παραπομπές

## Πηγές
*

Κατηγορία:Βουλευτές εκλεγμένοι με τον Δημοκρατικό Συναγερμό
Κατηγορία:Βουλευτές Λεμεσού
Κατηγορία:Κύπριοι εκπαιδευτικοί
Κατηγορία:Κύπριοι δικηγόροι
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Πασκουάλε Σκουιτιέρι

Ο **Πασκουάλε Σκουιτιέρι** (Ιταλικά: Pasquale
Squitieri 27 Νοεμβρίου 1938 - 18 Φεβρουαρίου 2017), ήταν Ιταλός σκηνοθέτης και σεναριογράφος.
## Ζωή και Καριέρα
Γεννημένος στη Νάπολη, αποφοίτησε από τη νομική και στη συνέχεια συμμετείχε για λίγο στο θεατρο  ως συγγραφέας (La battaglia) και ακόμη και ηθοποιός σε μια ταινία του Φρανσέσκο Ρόσι.

Έκανε το κινηματογραφικ
ό του ντεμπούτο με την ταινία Io  e Dio, σε παραγωγή του Βιτόριο ντε Σίκα και μετά σκηνοθέτησε δύο σπαγγέτι γουέστερν που υπέγραψε ως Γουίλιαμ Ρέντφορντ.

Ο Σκουιτιέρι επικεντρώθηκε σε δραματικές ταινίες με πολιτικά και κοινωνικά ζητήματα.

Η ταινία του "Il prefetto di ferro"  κέρδισε το Βραβείο Νταβίντ ντι Ντονατέλο Καλύτερης Ταινίας το 1978.

Η ταινία του "Savage Breed" (1980) πήρε μέρος στο 12ο Διεθνές Φεστιβάλ Κινηματογράφου της Μόσχας.

## Προσωπική ζωή
Ο Σκουιτιέρι από  το 2003 ήταν ρομαντικά συνδεδεμένος με την ηθοποιό και τραγουδίστρια Οττάβια Φούσκο, την οποία παντρεύτηκε τον Δεκέμβριο του 2013.

## Ενδεικτική Φιλμογραφία

*Io e Dio (1969)
*Η εκδίκηση είναι ένα πιάτο  σερβίρεται κρύο (1971)
*Camorra (1972)
*I guappi (1974)
*Ο Ορειβάτης (1975)
*Il prefetto di ferro (1977)
*Corleone (1978)
*L'arma (1978)
*Άγρια φυλή (1980)
*Claretta (1984)
*Το Repenter (1985)
*Naso di cane (1986) (τηλεοπτικές εκπομπές)
*Η τρίτη λύση (1988)
*Gli invisibili
(1988)
*Atto di dolore (1990)
*Il Colore dell'odio (1990)
*L'avvocato de Gregorio (2003)
*Πατέρας (2011)

## Παραπομπές

## Εξωτερικοί σύνδεσμοι

* Ο  

Κατηγορία:Ιταλοί σεναριογράφοι
Κατηγορία:Ιταλοί σκηνοθέτες κινηματογράφου
Ανδρέας Ψυλλίδης

Ο **Ανδρέας Ψυλλίδης** είναι Ελληνοκύπριος αρχιτέκτοντας και πολιτικός. Διετέλεσε βουλευτής στην Εκλογική Περιφέρεια Λεμεσού εκλεγμένος με το ΔΗΚΟ την περίοδο 1981-1991.

## Βιογραφικά στοιχεία
Ο Ανδρέας Ψυλλίδης γεννήθηκε στην Λεμεσό το 1931. Ομιλεί, πέρα από την ελληνική, την αγγλική γλώσσα. Απέκτησε πτυχίο αρχιτεκτονικής και πολεοδομικού σχεδιασμού. Εργαζόταν ως αρχιτέκτονας.

## Πολιτική διαδρομή
Εκλέχτηκε βουλευτής στις βουλευτικές εκλογές του 1981 στην Εκλογική Περιφέρεια Λεμεσού με το ΔΗΚΟ για την Δ΄ Κοινοβουλευτική Περίοδο. Επανεξελέγη στις βουλευτικές εκλογές του 1985 για την Ε΄ Κοινοβουλευτική Περίοδο.

## Παραπομπές

## Πηγές
*

Κατηγορία:Βουλευτές εκλεγμένοι με το Δημοκρατικό Κόμμα
Κατηγορία:Βουλευτές Λεμεσού
Κατηγορία:Κύπριοι αρχιτέκτονες
Κατηγορία:Βουλευτές Δ΄ Κοινοβουλευτικής Περιόδου (Κύπρος)
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Κωνσταντίνος Πρίγγος

Ο **Κωνσταντίνος Πρίγγος** (1892 - 1964)  ήταν Έλληνας ιεροψάλτης που διακρίθηκε ως Άρχων Πρωτοψάλτης της Μεγάλης του Χριστού Εκκλησίας, δηλαδή του Πατριαρχικού Ναού του Οικουμενικού Πατριαρχείου Κωνσταντινουπόλεως.

## Βιογραφία
Γεννήθηκε στην Κωνσταντινούπολη. Επίσης εικάζεται λανθασμένα ότι γεννήθηκε στην Ζαγορά του Πηλίου. Από 4 χρονών ασχολήθηκε με την βυζαντινή μουσική με δάσκαλο τον τότε πρωτοψάλτη του Οικουμενικού Πατριαρχείου Ιάκωβο Ναυπλιώτη (ο οποίος στους περισσότερους δίσκους έψαλλε μαζί με τον Πρίγγο). Υπηρέτησε ως πρωτοψάλτης από το 1939 έως το 1959. 

## Μαθητές Πρίγγου
Όσο αναλάμβανε την πρωτοψαλτία ο Πρίγγος είχε μαθητές τους: Χαρίλαο Ταλιαδώρο, τον Αθανάσιο Παναγιωτίδη, τον Χρύσανθο Θεοδοσόπουλο και τον Αθανάσιο Καραμάνη.

## Παραπομπές


Κατηγορία:Έλληνες ψάλτες
Νεόφυτος Ηλία

Ο **Νεόφυτος Ηλία** ήταν Ελληνοκύπριος συνδικαλιστής και πολιτικός. Διετέλεσε βουλευτής στην Εκλογική Περιφέρεια Λεμεσού εκλεγμένος με το ΑΚΕΛ.

## Βιογραφικά στοιχεία
Ο Νεόφυτος Ηλία γεννήθηκε στην Ανώγυρα το 1926. Διετέλεσε συνδικαλιστής της Ένωσης Κυπρίων Αγροτών, της οποίας αποτέλεσε ιδρυτικό μέλος.

Απεβίωσε το 2008.

## Πολιτική διαδρομή
Διεκδίκησε εκλογή στις βουλευτικές εκλογές του 1985 στην Εκλογική Περιφέρεια Λεμεσού με το ΑΚΕΛ αλλά δεν εξελέγη. Ωστόσο, μετά το θάνατο του βουλευτή του ΑΚΕΛ εκλογικής περιφέρειας Λεμεσού, Εζεκία Παπαϊωάννου, ο Νεόφυτος Ηλία ανέλαβε καθήκοντα βουλευτή στις 21 Απριλίου 1988, για την Ε΄ Κοινοβουλευτική Περίοδο.

## Άλλες δραστηριότητες
Ο Νεόφυτος Ηλία είχε καθοριστικό ρόλο στην αποκατάσταση και επαναλειτουργία του Θεάτρου ΡΙΑΛΤΟ.

## Παραπομπές

## Πηγές
*

Κατηγορία:Βουλευτές εκλεγμένοι με το ΑΚΕΛ
Κατηγορία:Βουλευτές Λεμεσού
Κατηγορία:Κύπριοι συνδικαλιστές
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Ραφ Βαλόνε

Ο **Ραφαέλε «Ραφ» Βαλόνε** (ιταλικά: Raffaele Vallone), (17 Φεβρουαρίου 1916 - 31 Οκτωβρίου 2002), ήταν Ιταλός ποδοσφαιριστής και διεθνής κινηματογραφικός ηθοποιός.

## Πρώτα χρόνια
Ο Βαλόνε γεννήθηκε στην Τροπέα της Καλαβρίας και ήταν γιος δικηγόρου. Παρακολούθησε το Liceo classico Cavour και σπούδασε νομικά και φιλοσοφία στο Πανεπιστήμιο του Τορίνου και εισήλθε στο δικηγορικό γραφείο του πατέρα του.

Έπαιξε επαγγελματικό ποδόσφαιρο σε νεαρή ηλικία, παίζοντας στη Serie A για την Τορίνο. Κέρδισε το Κύπελλο Ιταλίας με την ομάδα του την εποχή 1935-1936.

Στη συνέχεια έγινε επικεφαλής του τμήματος πολιτισμού της *[[L'Unità]]*, της τότε επίσημης εφημερίδας του Ιταλικού Κομμουνιστικού Κόμματος, καθώς και κριτικός κινηματογράφου για την εφημερίδα του Τορίνου *[[La Stampa]]*.

Κατά τη διάρκεια του Β΄ Παγκοσμίου Πολέμου, ο Βαλόνε υπηρέτησε με την κομμουνιστική αντίσταση.

## Διεθνής σταδιοδρομία
Το κινηματογραφικό ντεμπούτο του ήταν στην ταινία *Εμείς οι ζωντανοί* (1942) σε έναν μικρό ρόλο ενός ναυτικού, αλλά ο Βαλόνε δεν ενδιαφερόταν αρχικά για μια καριέρα ηθοποιού. Παρ' όλα αυτά, στη συνέχεια έπαιξε με τον Βιτόριο Γκάσμαν και την Σιλβάνα Μάνγκανο στο *[[Πόθοι στους βάλτους|Πικρό ρύζι]]* (1949).  Η ταινία έγινε μια κλασική νεορεαλιστική και ο Βαλόνε ξεκίνησε μια διεθνή καριέρα. Το 1962 συμπρωταγωνίστησε με την Μελίνα Μερκούρη στην ταινία *[[Φαίδρα (ταινία)|Φαίδρα]]* του Ζυλ Ντασέν στο ρόλο ενός Έλληνα μεγαλοεφοπλιστή.

## Προσωπική ζωή
Το 2001 ο Ραφ Βαλόνε δημοσίευσε την αυτοβιογραφία του, *L'alfabeto della memoria*. Ήταν παντρεμένος με την ηθοποιό Έλενα Βάρτζι από το 1952 μέχρι τον θάνατό της και είχαν τρία παιδιά, εκ των οποίων τα δύο είναι ηθοποιοί: η Ελεονόρα Βαλόνε και ο Σαβέριο Βαλόνε.

Ο Βαλόνε πέθανε σε ηλικία 86 ετών από καρδιακή προσβολή στη Ρώμη στις 31 Οκτωβρίου 2002.

## Φιλμογραφία

## Εξωτερικοί σύνδεσμοι
* Ο  

## Παραπομπές


 

Κατηγορία:Ιταλοί ηθοποιοί κινηματογράφου
Κατηγορία:Ιταλοί ποδοσφαιριστές
Γεώργιος Χαραλαμπίδης (Κύπριος βουλευτής)

Ο **Γεώργιος Χαραλαμπίδης** είναι Ελληνοκύπριος δικηγόρος και πολιτικός. Διετέλεσε βουλευτής στην Εκλογική Περιφέρεια Λεμεσού εκλεγμένος με το ΔΗΚΟ την περίοδο 1985-1991.

## Βιογραφικά στοιχεία
Ο Γεώργιος Χαραλαμπίδης γεννήθηκε στην Απεσιά στις 28 Ιουλίου 1946. Ομιλεί, πέρα από την ελληνική, την αγγλική γλώσσα. Σπούδασε νομική στο Εθνικό και Καποδιστριακό Πανεπιστήμιο Αθηνών. Συνέχισε με επιχειρηματικές σπουδές στο Γουέστ Χαμ Κόλειτζ. Ακολούθως απέκτησε πτυχίο πολιτικών επιστημών από το Πάντειο Πανεπιστήμιο. Εργάζεται ως δικηγόρος.

Είναι νυμφευμένος με την Τούλα Δημητριάδη και έχει δύο υιούς και μία κόρη.

## Πολιτική διαδρομή
Την περίοδο των σπουδών του ήταν μέλος της ΕΦΕΚ.

Το 1976 διορίστηκε από το Υπουργικό Συμβούλιο στην Επιτροπή Κάθαρσης, η οποία είχε στόχο τη διερεύνηση της συμμετοχής δημοσίων υπαλλήλων και μελών της αστυνομίας στο πραξικόπημα της 15ης Ιουλίου 1974.

Το 1976 εντάχθηκε στη νεοϊδρυθείσα Δημοκρατική Παράταξη (μετέπειτα ΔΗΚΟ). Διετέλεσε γραμματέας και αντιπρόεδρος του ΔΗΚΟ Λεμεσού και μέλος της Κεντρικής Επιτροπής του κόμματος. Επιπλέον, διετέλεσε γραμματέας και πρόεδρος της ΝΕΔΗΚ Λεμεσού.

Το 1983 διορίστηκε μέλος του διοικητικού συμβουλίου του ΡΙΚ.

Εκλέχτηκε βουλευτής στις βουλευτικές εκλογές του 1985 στην Εκλογική Περιφέρεια Λεμεσού με το ΔΗΚΟ για την Ε΄ Κοινοβουλευτική Περίοδο. Ως βουλευτής, διετέλεσε μέλος της Κοινοβουλευτικής Επιτροπής Γεωργίας, Φυσικών Πόρων και Περιβάλλοντος,  της Κοινοβουλευτικής Επιτροπής Δεοντολογίας,  της Κοινοβουλευτικής Επιτροπής Νομικών και  της Κοινοβουλευτικής Επιτροπής Συγκοινωνιών και Έργων.

## Άλλες δραστηριότητες
Την περίοδο 1997-2003 διετέλεσε πρόεδρος του Δικηγορικού Συλλόγου Λεμεσού και αντιπρόεδρος του Παγκύπριου Δικηγορικού Συλλόγου. Επιπλέον, ήταν αντιπρόεδρος της διοικούσαν επιτροπής του Τεχνολογικού Πανεπιστημίου Κύπρου από το 2009 έως το 2012.

## Παραπομπές

## Πηγές
*
*

Κατηγορία:Βουλευτές εκλεγμένοι με το Δημοκρατικό Κόμμα
Κατηγορία:Βουλευτές Λεμεσού
Κατηγορία:Κύπριοι δικηγόροι
Κατηγορία:Βουλευτές Ε΄ Κοινοβουλευτικής Περιόδου (Κύπρος)
Σεφτσέτ Βερλάτσι

Ο **Σεφτσέτ** ή **Σεφκέτ** **[[Μπέης]] Βερλάτσι** ( /[ʃɛfcɛt vəɾlat͡si]/, 15 Δεκεμβρίου 1877, Ελμπασάν, Βιλαέτι του Μοναστηρίου, Οθωμανική Αυτοκρατορία – 21 Ιουλίου 1946, Ζυρίχη, Ελβετία) ήταν Αλβανός πολιτικός και εύπορος γαιοκτήμονας. Μετά την κατάληψη της Αλβανίας από τις δυνάμεις της Φασιστικής Ιταλίας το 1939, αποτέλεσε τον πρώτο δωσίλογο πρωθυπουργό της χώρας. 

## Βιογραφία
Το 1922, ο Βερλάτσι ήταν ο μεγαλύτερος γαιοκτήμονας της Αλβανίας. Ήταν ηγέτης του Προοδευτικού Κόμματος, του μεγαλύτερου συντηρητικού κόμματος στην Αλβανία, το οποίο αντιδρούσε σθεναρά σε οποιαδήποτε αγροτική μεταρρύθμιση που μείωνε την περιουσία των γαιοκτημόνων. Στο Προοδευτικό Κόμμα συμμετείχαν ως μέλη του και φύλαρχοι της βόρειας Αλβανίας και σημαίνοντες μουσουλμάνοι γαιοκτήμονες. 

Στα τέλη του 1922, ο Αχμέτ Ζόγου αρραβωνιάστηκε την κόρη του Βερλάτσι, κερδίζοντας την υποστήριξή του και τη θέση του πρωθυπουργού. 

Στις αρχές του 1924, ο Ζόγου αναγκάστηκε να παραχωρήσει τη θέση του πρωθυπουργού στον Βερλάτσι εξαιτίας ενός οικονομικού σκανδάλου και μιας απόπειρας δολοφονίας στην οποία ο Ζόγου τραυματίστηκε. Ο Βερλάτσι ανέλαβε τη θέση στις 5 Μαρτίου 1924 (ορισμένες πηγές αναφέρουν άλλες ημερομηνίες τον Φεβρουάριο ή τον Μάρτιο). Ο Βερλάτσι έμεινε στη θέση του Πρωθυπουργού έως τις 2 Ιουνίου (ή 10 Ιουνίου) και στη συνέχεια διέφυγε στην Ιταλία. Κατά τη διάρκεια του επακόλουθου καθεστώτος του Φαν Νόλι, ειδικό δικαστήριο που σύστησε η κυβέρνηση καταδίκασε τον Βερλάτσι σε θάνατο ερήμην μαζί με την κατάσχεση ολόκληρης της περιουσίας του. 

Όταν ο Ζόγου στέφθηκε βασιλιάς το 1928, αμέσως έσπασε τον αρραβώνα του με την κόρη του Βερλάτσι. Έτσι, ο Βερλάτσι έγινε θανάσιμος εχθρός του βασιλιά Ζογ. 

Στις 12 Απριλίου 1939, μετά την ιταλική εισβολή στην Αλβανία, ο Βερλάτσι έγινε πρωθυπουργός της κυβέρνησης της Αλβανίας που σχηματίστηκε υπό την ιταλική κατοχή. Από τις 12 Απριλίου έως τις 16 Απριλίου (έως ότου ο βασιλιάς της Βίκτορας Εμμανουήλ Γ΄ αποδέχτηκε το αλβανικό στέμα), ο Βερλάτσι ήταν αρχηγός του κράτους. Ο Βερλάτσι ονομάστηκε επίσης γερουσιαστής του βασιλείου της Ιταλίας από τον βασιλιά Βίκτορα Εμμανουήλ Γ΄. 

Ο Βερλάτσι υποστήριξε τις διεκδικήσεις της Αλβανίας σε περιοχές κατοικούμενες από Αλβανούς σε Γιουγκοσλαβία και Ελλάδα. 

Στις 28 Νοεμβρίου 1939, στα Τίρανα, υπήρξε μια αντι-ιταλική, αντιφασιστική και αντικυβερνητική διαδήλωση, μαζί με απεργία εργαζομένων σε βιομηχανίες και μεταφορές. 

Ο Βερλάτσι παρέμεινε επικεφαλής της κυβέρνησης μέχρι τις 4 Δεκεμβρίου (άλλες πηγές αναφέρονται στις 10 Νοεμβρίου ή στις 3 Δεκεμβρίου) 1941. 

Πέθανε το 1946 στη Ζυρίχη της Ελβετίας και τάφηκε στο Προτεσταντικό Νεκροταφείο στη Ρώμη.

## Παραπομπές


Κατηγορία:Αλβανοί ευγενείς
Κατηγορία:Γερουσιαστές του Βασιλείου της Ιταλίας
Κατηγορία:Πρωθυπουργοί της Αλβανίας
Κατηγορία:Δωσιλογισμός κατά τον Β΄ Παγκόσμιο Πόλεμο
Κατηγορία:Αλβανοί πρόσωπα του Β΄ Παγκοσμίου Πολέμου